Mindst tre personer er blevet angrebet af den hidsige fugl, der formentlig beskytter sine unger.

Det er farligt at være cyklist på Læsø for tiden. Langs starten af Linievejen på midten af øen huserer en hidsig musvåge, der angriber forbipasserende. Landbetjenten på Læsø, Per Nielsen, fortæller til nordjyske.dk, at musvågen kommer ud af det blå og når at sætte kløerne i offeret, inden man når at gøre noget. Ifølge landbetjentens oplysninger har musvågen mindst angrebet tre personer. To af dem inden for den seneste uge. Med kløerne har musvågen kradset små huller i hovedet på de uheldige ofre. For to af ofrene har det været nødvendigt med en stivkrampevaccination hos lægen. Det formodes, at det er fordi, musvågen har unger, at den optræder så aggressivt. - Det er fortrinsvist, når man kommer alene på cykel eller gåben, at den angriber. Hvis man kommer i en flok, så angriber den formentlig ikke, siger Per Nielsen til nordjyske.dk.